钦定古今图书集成/明伦汇编/闺媛典/第168卷 > 柯蓟妻厉氏
## 钦定古今图书集成/明伦汇编/闺媛典/第168卷 > 柯蓟妻厉氏

按《台州府志》：“厉氏，黄岩人。年十九，归柯蓟。越岁生一
女，而蓟病卧三年，厉躬调汤药不少懈。蓟语厉曰：‘吾
疾必不起，卿年少，又贫不支，其小心以事人乎’？厉抚
膺呜咽曰：‘妇人一醮，终身不改。妾今有娠两月，若生
男则忍死抚之；生女，则从君地下耳’。”已而蓟没，辄啮
指出血，矢无他志。宗族来吊者，出指示之，以杜觊觎。
居七月生子，攻苦鞠养，虽家无储米，而处之恬如。寿
七十终，守令表其庐。